Český národný cintorín (Chicago)

Český národný cintorín (čes. Český národní hřbitov, angl. Bohemian National Cemetery) je cintorín v Chicagu v štáte Illinois v USA, založený českými prisťahovalcami v roku 1877. Cintorín využívala tunajšia početná česká aj slovenská vysťahovalecká komunita a rozlohou aj počtom náhrobkov ide o najväčší český krajanský cintorín v USA. Dejiny Cintorín bol založený komunitou chicagských Čechoameričanov v roku 1877. Bezprostredným impulzom bola udalosť, kedy bol Češke katolíckeho vyznania Márii Šilhankovej odmietnutý pohreb na niekoľkých chicagských cintorínoch, pretože sa údajne pred smrťou nevyspovedala. Česká komunita sa vtedy rozhodla zaobstarať vlastný cintorín, ktorý by mala pod kontrolou. Na tento účel kúpila pôvodne štyridsaťakrový pozemok. Neskôr sa cintorín rozrástol až do dnešnej rozlohy približne 124 akrov (50 ha; 0,5 km²), ktorá je prakticky totožná s najväčším pražským cintorínom, Olšanskými hřbitovy. Pochovaných je tu viac než 100-tisíc osôb, online databáza Find a Grave tu k roku 2025 evidovala približne 72 tisíc náhrobkov. V roku 1998 sa tu nakrúcal film Šerifovia (U.S. Marshals) a v roku 2006 bol cintorín zaradený na Národný register historických miest (National Register of Historic Places). Pozoruhodnosti Významným prvkom cintorína je výrazná vápencová budova so vstupnou bránou. Stavba je v neogotickom štýle s viktoriánskymi prvkami. 6. novembra 1914 bolo otvorené krematórium. Kolumbárium cintorína má svoje výklenky bohato zdobené fotografiami, vlajkami aj ďalšími predmetmi pripomínajúcimi tých, ktorých popol je tu uchovaný. 26. júla 1885 bol odhalený pomník básnika Františka Matouša Klácela, pomník lóžam Odd Fellows a Rebekah vznikol v roku 1937. Sú tu tiež pamätníky na Čechoameričanov padlých v Americkej občianskej vojne, v Španielsko-americkej vojne aj v oboch svetových vojnách, ktoré boli vybudované v rokoch 1892, 1926, a 1952. V roku 1960 bolo postavené Masarykovo pamätné mauzóleum. Na cintoríne sú tiež dve sochy (Pútnik a Matka) od Albína Poláška, ktorý viedol sochárske oddelenie Chicagského umeleckého inštitútu, alebo socha Rezignácia z roku 1910 od Maria Korbela. Od roku 2009 má cintorín zvláštne kolumbárium pre fanúšikov bejzbalového klubu Chicago Cubs. Pochovaní obete prevrhnutia lode SS Eastland († 1915) hrob obetí prvej svetovej vojny, vyznačený sochou vojaka Pavel Albieri (* 1861 – † 1901), česko-americký spisovateľ, básnik, novinár a fotograf František Ludvík (* 1843 – † 1910), riaditeľ kočovnej divadelnej spoločnosti Elsie Paroubek (* 1906 – † 1911), obeť únosu zavraždená v piatich rokoch, ktorej príbeh inšpiroval Henryho Dargera k napísaniu románu The Story of the Vivian Girls Wanda Elaine Stopa (* 1900 – † 1924), poľsko-americká právnička a vrahyňa Antonín Čermák (* 1873 – † 1933), chicagský starosta českého pôvodu, ktorý zahynul v roku 1933 následkom atentátu Charles J. Vopicka (* 1857 – † 1935), veľvyslanec Spojených štátov v Rumunsku, Srbsku a Bulharsku v rokoch 1913 – 1920 Otto Kerner starší (* 1884 – † 1952), sudca a najvyšší štátny žalobca štátu Illinois, zomrel v roku 1952 Alice Masaryková (* 1879 – † 1966), verejná činiteľka, zakladateľka Československého červeného kríža, bojovníčka za zlepšenie sociálnej situácie a vzdelávania žien, charitatívna a osvetová pracovníčka; dcéra prvého prezidenta ČSR Tomáša Garrigue Masaryka Petr Zenkl (* 1884 – † 1975), český národno socialistický politik Vlasta Vrázová (* 1900 – † 1989), exilová aktivistka, dcéra cestovateľa Enriqua Stanka Vráza Slovenské osobnosti Peter Víťazoslav Rovnianek (* 1867 – † 1933), predstaviteľ slovenského krajanského života, novinár, podnikateľ, bankár, kultúrny dejateľ Milan Hodža (* 1878 – † 1944), politik, štátnik a publicista, úradujúci prezident a predseda vlády ČSR a viacnásobný minister. Jeho pozostatky boli v roku 2002 prevezené na Slovensko a uložené na Národnom cintoríne v Martine. Michal Zibrin (* 1899 – † 1968), právnik a politik. Po roku 1989 boli jeho pozostatky prevezené na Slovensko a uložené do rodinného hrobu na starom breznianskom cintoríne. Jozef Lettrich (* 1905 – † 1969), politik, povojnový poslanec Dočasného Národného zhromaždenia za Demokratickú stranu, ktorej bol predsedom; po februári 1948 pôsobil v exile. V roku 1990 bola jeho urna prevezená na Slovensko a uložená na Národnom cintoríne v Martine. Referencie Iné projekty Commons ponúka multimediálne súbory na tému Český národný cintorín (Chicago) Externé odkazy Bohemian National Cemetery Archivované 2025-03-22 na Wayback Machine Friends of Bohemian National Cemetery Bohemian National Cemetery v databáze Find a Grave Zdroj Tento článok je čiastočný alebo úplný preklad článku Český národní hřbitov na českej Wikipédii.